**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: KNR – VOB – 2317/2024 – 4

**618a**

**S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov **(tlač 618)**  - **druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

Národná rada Slovenskej republiky uznesením č.659z 26. 11. 2024 pridelila vládny návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 618**) **(prostredníctvom skráteného legislatívneho konania)** na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre ľudské práva a národnostné menšiny a

 Výboru Národnej rady Slovenskej republiky pre obranu a bezpečnosť ako gestorskému s lehotou na prerokovanie **ihneď.**

 Výbory prerokovali predmetný návrh zákona v stanovenej lehote.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol návrh zákona pridelený, zaujali nasledovné stanoviská:

**Ústavnoprávny výbor Národnej rady Slovenskej republiky** uznesením č.242 z 27. novembra 2024 odporučil Národnej rade Slovenskej republiky návrh zákona **schváliť.**

**Výbor Národnej rady Slovenskej republiky pre ľudské práva a národnostné menšiny** uznesením č. 43 z 27. novembra 2024 odporučil Národnej rade Slovenskej republiky návrh zákona **schváliť**.

 **Výbor Národnej rady Slovenskej republiky pre obranu a bezpečnosť** uznesením č. 86 z 27. novembra 2024 odporučil Národnej rade Slovenskej republiky návrh zákona **schváliť s pozmeňujúcimi a doplňujúcimi návrhmi**.

Z uznesení výborov Národnej rady Slovenskej republiky vyplývajú tieto pozmeňujúce a doplňujúce návrhy:

1. V čl. I bod 6 znie:

„6. V § 73 ods. 17 sa slová „vzťahujú odseky 3, 14 a 15“ nahrádzajú slovami „vzťahuje odsek 1 písm. c) a odseky 3, 15 a 16“.“.

 V nadväznosti na úpravu v § 73 ods. 1 písm. c) sa navrhuje spresniť lehotu na vydanie dokladu o pobyte aj pre občana Únie a jeho rodinného príslušníka ak si podajú žiadosť o vydanie dokladu elektronicky.

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. II sa za bod 2 vkladá nový bod 3, ktorý znie:

„3. V § 36 ods. 2 písm. a) a § 36a ods. 1 písm. a) sa číslo „120“ nahrádza číslom „60“.“.

Doterajšie body 3 a 4 sa primerane prečíslujú.

Navrhovaný bod 3 nadobudne účinnosť 1. marca 2025, čo sa premietne do ustanovenia o účinnosti (Čl. III).

 Aj napriek tomu, že podmienky ubytovania odídencov v azylovom zariadení a podmienky poskytovania príspevku za ubytovanie odídenca boli najmä z dôvodu veľkej záťaže na verejné financie nanovo upravené od 1. júla 2024, je nevyhnutné v čase konsolidácie verejných financií pristúpiť opätovne k ich úprave. Navrhuje sa, aby novo prichádzajúci odídenci z Ukrajiny mohli namiesto 120 dní zotrvať v azylovom zariadení 60 dní, a aby príspevok za ubytovanie odídenca bol poskytovaný rovnako len počas 60 dní od prvého poskytnutia dočasného útočiska na území Slovenskej republiky. Poskytovanie ubytovania v azylovom zariadení a poskytovanie príspevku za ubytovanie zraniteľných osôb sa nemení. Zároveň sa navrhuje, aby zmeny pri ubytovaní odídencov nadobudli účinnosť 1. marca 2025 z dôvodu vytvorenia časového priestoru na prispôsobenie sa odídencov novým podmienkam ubytovania.

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. II bod 4 znie:

„4. Za § 54i sa vkladajú § 54j a 54k, ktoré vrátane nadpisov znejú:

„§ 54j

Prechodné ustanovenie k úpravám účinným od 15. decembra 2024

Platnosť dokladu o tolerovanom pobyte na území Slovenskej republiky s označením  „DOČASNÉ ÚTOČISKO“ vydaného do 14. decembra 2024 sa skončí vydaním dokladu o pobyte podľa osobitného predpisu13bba) alebo zánikom dočasného útočiska.

§ 54k

Prechodné ustanovenia k úpravám účinným od 1. marca 2025

(1) Odídenec, ktorému bolo prvýkrát poskytnuté dočasné útočisko na území Slovenskej republiky pred 1. marcom 2025, môže byť ubytovaný v azylovom zariadení podľa § 36 ods. 2 písm. a) v znení účinnom do 28. februára 2025.

(2) Na poskytovanie príspevku za ubytovanie odídenca, ktorému bolo prvýkrát poskytnuté dočasné útočisko na území Slovenskej republiky pred 1. marcom 2025, sa vzťahuje § 36a ods. 1 písm. a) v znení účinnom do 28. februára 2025.“.“.

Navrhovaný bod 4 § 54k nadobudne účinnosť 1. marca 2025, čo sa premietne do ustanovenia o účinnosti (Čl. III).

V nadväznosti na zmenu v ubytovaní odídenca v azylovom zariadení a zmenu v poskytovaní príspevku za ubytovanie odídenca sa navrhuje, aby pre odídencov, ktorí nadobudli tento status prvýkrát do 28. februára 2025, bola v súvislosti s ubytovaním zachovaná priaznivejšia právna úprava. Rovnako sa navrhuje zachovať priaznivejšiu právnu úpravu pre poskytovanie príspevku za ubytovanie takéhoto odídenca. Navrhuje sa, aby zmeny pri ubytovaní odídencov nadobudli účinnosť 1. marca 2025 z dôvodu vytvorenia časového priestoru na prispôsobenie sa odídencov novým podmienkam ubytovania.

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov **(tlač 618)**  vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča**

hlasovať o bodoch zo spoločnej správy takto**: o bodoch č. 1 až 3 hlasovať spoločne a tieto schváliť.**

 Zároveň **odporúča** Národnej rade Slovenskej republiky predmetný **návrh zákona schváliť v znení schválených pozmeňujúcich a doplňujúcich návrhov uvedených v tejto správe.**

 Gestorský výbor určil spoločného spravodajcu výborov **Michala Barteka** vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslancov Dávida Demečka, Samuela Migaľa, Richarda Glücka, Tibora Gašpara, Mariána Saloňa a Ivana Ševčíka za náhradníkov spravodajcu.

**Spoločná správa** výborov Národnej rady Slovenskej republiky k vládnemu návrhu zákona, , ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov **(tlač 618)** v druhom čítaní bola schválená uznesením Výboru Národnej rady Slovenskej republiky pre obranu a bezpečnosť **č. 87** na svojej **38. schôdzi.**

V Bratislave 27. novembra 2024

**Richard GLÜCK, v.r.**

predseda výboru